**Ministru kabineta noteikumu projekta "Noteikumi par atļaujas ziņu saņemšanai no zvērināta notāra lietām izsniegšanas kārtību un maksu" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts "Noteikumi par atļaujas ziņu saņemšanai no zvērināta notāra lietām izsniegšanas kārtību un maksu" (turpmāk – Noteikumu projekts) izstrādāts atbilstoši grozījumiem Notariāta likumā, kas stāsies spēkā 2018. gada 1. jūlijā, un noteic kārtību, kādā izsniedzama atļauja saņemt ziņas no zvērināta notāra lietas, kā arī maksas par atļaujas izsniegšanu apmēru, tās atbrīvojumus un samazinājumus, ņemot par pamatu pašreizējo atļauju izsniegšanas kārtību apgabaltiesās. Noteikumu projektam noteikta spēkā stāšanās 2018. gada 1. jūlijā. |

|  |  |  |  |
| --- | --- | --- | --- |
| **I. Tiesību akta projekta izstrādes nepieciešamība** | | | |
| 1. | Pamatojums | Noteikumu projekts izstrādāts atbilstoši grozījumiem Notariāta likumā, kas stāsies spēkā 2018. gada 1. jūlijā (likums "Grozījumi Notariāta likumā" Saeimā pieņemts 2018. gada 8. martā). | |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Notariāta likuma 80. panta pirmās daļas 2. punktu (redakcijā, kas stāsies spēkā 2018. gada 1. jūlijā) paredzams, ka ziņas no zvērināta notāra lietas citu resoru amatpersonām (kuras nav minētas šajā pantā) un privātpersonām pieejamas ar akta vai apliecinājuma dalībnieku piekrišanu vai ar Latvijas Zvērinātu notāru padomes atļauju. Vienlaikus šā panta ceturtā daļa (redakcijā, kas stāsies spēkā 2018. gada 1. jūlijā) noteic deleģējumu Ministru kabinetam noteikt maksu, atbrīvojumus no tās un maksas samazinājumus par atļaujas izsniegšanu, kā arī kārtību, kādā izsniedzama atļauja saņemt ziņas no zvērināta notāra lietām.  Ņemot vērā minēto, izstrādāts Noteikumu projekts, kas noteic kārtību, kādā izsniedzama atļauja saņemt ziņas no zvērināta notāra lietas, kā arī maksu, atbrīvojumus no tās un maksas samazinājumus par atļaujas izsniegšanu, ņemot par pamatu pašreizējo atļauju izsniegšanas kārtību apgabaltiesās. Pašreiz apgabaltiesas priekšsēdētājs, saņemot personas rakstveida pieteikumu par atļaujas sniegšanu, saprātīgā termiņā (mēneša laikā) pieņem lēmumu, vai sniegt vai nesniegt atļauju zvērinātam notāram izpaust trešajai personai pieprasītās ziņas par zvērinātam notāram uzticētajām lietām un notariālajās grāmatās ierakstītajiem aktiem un apliecinājumiem. Apgabaltiesas priekšsēdētāja atteikums nav pārsūdzams, savukārt labvēlīgs lēmums tiek nosūtīts atļaujas pieprasītājam un konkrētajam zvērinātam notāram.  Noteikumu projektā paredzēts, ka Latvijas Zvērinātu notāru padome izsniedz atļauju vai atsaka atļaujas izsniegšanu pēc personas motivēta iesnieguma saņemšanas un izvērtēšanas. Iesniegumā par atļauju saņemt ziņas no zvērināta notāra lietas nepieciešams norādīt: iesniedzēja - fiziskās personas vārdu, uzvārdu un personas kodu (ja tāda nav, – dzimšanas gadu, dienu, mēnesi); juridiskās personas nosaukumu un reģistrācijas numuru, ja tāds ir, adresi, tālruņa numuru un elektroniskā pasta adresi, ja iesniegumu iesniedz elektroniski; kādas ziņas un no kura zvērināta notāra, norādot vārdu un uzvārdu, lietas sniedzamas. Ņemot vērā to, ka praksē iesniedzējam var nebūt zināms konkrēts zvērināts notārs, no kura lietas ziņas saņemamas, Noteikumu projektā paredzēts, ka šādos gadījumos iesniegumā nepieciešams norādīt informāciju, kas ļauj Latvijas Zvērinātu notāru padomei to noskaidrot (piemēram, notariālā kārtībā apliecinātu darījumu veidu un notariālā akta, no kura sniedzamas pieprasītās ziņas, dalībnieka/-u vārdus un uzvārdus, personas kodu). Turklāt Latvijas Zvērinātu notāru padome šo informāciju noskaidros Aktu un apliecinājumu reģistrā. Tāpat, ņemot vērā notariālo darbību veikšanā ievērojamo konfidencialitātes principu, Noteikumu projektā noteikts, ka iesniegumā norādāms pamats un pierādījumi par to, ka ziņas no zvērināta notāra lietas nepieciešamas iesniedzēja tiesību vai tiesisko interešu aizsardzībai, kā arī norādāmas citas ziņas, kas var būt svarīgas iesnieguma par atļaujas izsniegšanu izskatīšanā, piemēram, lūgumu samazināt maksas par atļaujas izsniegšanu apmēru.  Iesniegumam pievienojami dokumenti, kas apstiprina iesniegumā minētos apstākļus, kā arī dokumentu, kas apliecina maksas par atļaujas izsniegšanu samaksu, ja persona nav no tās atbrīvota vai arī iesniegumā nav izteikts lūgums samazināt maksu. Ņemot vērā to, ka iesniegums var tikt iesniegts arī elektroniski, tam pievienojamie dokumenti apliecināmi tādā pat kārtībā, kāda noteikta elektronisku dokumentu atvasinājumu izgatavošanai.  Noteikumu projektā arī noteikts, ja iesniegumu iesniedz pārstāvis, iesniegumam pievienojama notariāli apliecināta pilnvara vai cits dokuments, kas apliecina pārstāvja tiesības rīkoties pilnvaras devēja interesēs, piemēram, izraksti no ierakstiem Komercreģistrā vai citos publiskos reģistros. Vienlaikus norādāms, ka, ņemot vērā to, ka Latvijas Zvērinātu notāru padome ir zvērinātu notāru pārstāvības un uzraudzības institūcija, kā arī Latvijas Zvērinātu notāru kolēģijas pārvaldes un izpildu institūcija, un darbojas kā publisko tiesību autonoms subjekts, Latvijas Zvērinātu notāru padomei, atšķirībā no valsts institūcijām, nav nodrošināta piekļuve visām informācijas sistēmām. Tādējādi personām iesniegumam nepieciešams pievienot Noteikumu projektā noteiktos dokumentus, jo Latvijas Zvērinātu notāru padomei var nebūt iespēju tos iegūt pašai. Vienlaikus paskaidrojams, ka tiek risināta iespēja Latvijas Zvērinātu notāru padomei nodrošināt piekļuvi informācijas sistēmām Noteikumu projektā noteiktās funkcijas pilnvērtīgai izpildei.  Vienlaikus Noteikumu projekts paredz Latvijas Zvērinātu notāru padomes tiesības iesniegumu atstāt bez virzības un noteikt termiņu trūkumu novēršanai, ja iesniegumā nav norādīta šajos noteikumos noteiktā informācija vai tā norādīta nepietiekamā apjomā, vai nav samaksāta maksa par atļaujas izsniegšanu, kā arī pieprasīt iesniedzējam trūkumu novēršanu un papildu informāciju, kas pamato iesniedzēja tiesības vai tiesiskās intereses saņemt ziņas no zvērināta notāra lietas.  Noteikumu projekts paredz, ka Latvijas Zvērinātu notāru padome izvērtē iesniegumu un tam pievienotos dokumentus un pieņem lēmumu par atļaujas izsniegšanu vai atsaka to izsniegt mēneša laikā no iesnieguma saņemšanas un lēmumu par atļaujas izsniegšanu Latvijas Zvērinātu notāru padome nosūta iesniedzējam un zvērinātam notāram, no kura lietas ziņas izsniedzamas.  Gadījumos, ja iesniegumā nav norādīta šajos noteikumos noteiktā informācija, iesniedzējs noteiktajā termiņā nav novērsis trūkumus vai iesniedzis papildu nepieciešamo informāciju, ziņas no zvērināta notāra lietas iegūstamas citā likumā noteiktajā kārtībā (piemēram, ziņas iegūstamas no publiskajiem valsts reģistriem, no notariāta vestajiem reģistriem vai no akta vai apliecinājuma dalībnieka (Notariāta likuma 80. panta pirmās daļas 2. punkts)) vai ziņas no zvērināta notāra lietas nav nepieciešamas iesniedzējam savu tiesību vai tiesisko interešu aizsardzībai, Latvijas Zvērinātu notāru padomei noteikts atteikt iesniedzējam izsniegt atļauju. Tāpat tiek paredzēts, ka Latvijas Zvērinātu notāru padomes atteikums izsniegt atļauju ir pārsūdzams Notariāta likumā noteiktajā kārtībā. Proti, Notariāta likuma 233. pants noteic, ka Latvijas Zvērinātu notāru padomes lēmumus ieinteresētās personas var pārsūdzēt mēneša laikā no lēmuma pieņemšanas dienas likumā noteiktajos gadījumos. Vienlaikus Latvijas Zvērinātu notāru padomes atteikums izsniegt atļauju nav šķērslis atkārtotai iesnieguma iesniegšanai, ja novērsti vai mainījušies faktiskie vai tiesiskie apstākļi, kuru dēļ atteikts izsniegt atļauju, iesniedzējam kļuvuši zināmi vai ir pieejami jauni pierādījumi, kas nebija viņa rīcībā sākotnējā iesnieguma iesniegšanā.  Notariāta likuma 80. panta pirmās daļas 2. punktā noteiktā kārtība ziņu saņemšanā ar Latvijas Zvērinātu notāru padomes atļauju tāpat kā pašreiz ar apgabaltiesas priekšsēdētāja atļauju, izmantojama gadījumos, kad nav paredzēta cita, speciāla kārtība attiecīgo ziņu iegūšanai, proti, kad persona nevar iegūt ziņas citā tiesiskā veidā. Tādējādi arī maksai par atļaujas izsniegšanu būtu jāpilda preventīvā funkcija, līdzīgi kā valsts nodevai, kas attur personas no nepamatotu iesniegumu iesniegšanas. Maksas apmērs noteikts, ņemot vērā Latvijas Zvērinātu notāru padomei plānotos izdevumus valsts pārvaldes uzdevuma deleģējuma pilnvērtīgai izpildei. Proti, aprēķinā izmantoti šādi dati, pieņemot, ka vidēji gadā 300 iesniegumi, no tiem 50-60 % atteikumi, līdz ar to sastādāmi izvērsti lēmumi, kas nozīmē, ka apmēram 3 stundas 40 minūtes dienā jāvelta iesnieguma izvērtēšanai un atļaujas sagatavošanai, līdz ar ko paredzams apmēram 0,5 slodzes amata vieta; vienai pilnas slodzes jurista amata vietai nepieciešami 25 723 *euro* atlīdzībai gadā, līdz ar ko 0,5 slodzes amata vietai paredzami 12 861,50 *euro* gadā; paredzami uzturēšanas izdevumi (pasta un citi sakaru pakalpojumi un administratīvie izdevumi) 635 *euro* gadā*.* Tādējādi, izdalot izdevumu kopsummu gadā (izdevumi atlīdzībai 12 861,50 *euro* un uzturēšanas izdevumi 635*euro*) ar vidējo iesniegumu skaitu gadā (300 iesniegumi), viena iesnieguma izskatīšanas izmaksas veidojas 45 *euro* apmērā. Ņemot vērā minēto, Noteikumu projekts paredz, ka par atļaujas ziņu saņemšanai no zvērināta notāra lietas izsniegšanu maksājami 45 *euro.* Detalizētu aprēķinu skatīt Noteikumu projekta sākotnējās ietekmes novērtējuma ziņojuma (anotācijas) pielikumā.  Ievērojot to, ka katra iesnieguma izsniegt atļauju izvērtēšana saistīta ar noteiktu cilvēkresursu patēriņu, kā arī to, ka katra atļauja dod tiesības saņemt ziņas no konkrētas zvērināta notāra lietas nevis no vairākām vai arī no vairākiem zvērinātiem notāriem, Noteikumu projektā paredzēts, ja iesniegumu iesniegušas vairākas personas, iesniegumā iekļauts lūgums izsniegt atļauju ziņu saņemšanai no vairākām zvērināta notāra lietām vai par vairākām tiesiskām situācijām, šo noteikumu 12. punktā minētā samaksa maksājama par katru lūgumu.  Notariāta likumā noteikts, ka no maksas par atļaujas izsniegšanu ir atbrīvota ārvalsts amatpersona vai iestāde, kura iesniegusi starptautisko tiesiskās palīdzības lūgumu izsniegt ziņas no zvērināta notāra lietas. Ņemot vērā Notariāta likumā noteikto deleģējumu, Noteikumu projekts paredz papildu atbrīvojumu no noteikumos noteiktās maksas, paredzot, ka arī trūcīgas un maznodrošinātas personas ir atbrīvotas no maksas par atļaujas izsniegšanu. Turklāt, ievērojot to, ka atbilstoši Notariāta likuma 166. pantā definēts Latvijas Zvērinātu notāru padomes pienākums noteikt, kuras fiziskās un juridiskās personas var tikt atbrīvotas no [163. pantā](https://likumi.lv/doc.php?id=59982#p163) paredzētās atlīdzības vai kurām šī atlīdzība samazināma un kādā apmērā, Noteikumu projektā paredzēts, ka Latvijas Zvērinātu notāru padome, ņemot vērā fiziskās personas lūgumu un tās mantisko stāvokli, pieņem lēmumu par maksas par atļaujas izsniegšanu samazināšanu noteiktā apmērā vai atteikumu to samazināt. Tādējādi Latvijas Zvērinātu notāru padome vērtēs katru lūgumu samazināt maksu par atļaujas izsniegšanu atsevišķi, analizējot katru situāciju individuāli un pieņems attiecīgu lēmumu. Norādāms, ka šādi lūgumi varētu būt dažādās situācijās, piemēram, persona iesniegumā apliecinās, ka neatbilst trūcīgas un maznodrošinātas personas statusam, bet tās ienākumi neļauj segt Noteikumu projektā noteikto maksu pilnā apmērā. Tādējādi, ievērojot to, ka nav iespējams nodefinēt visus iespējamos gadījumus, kad personas varētu lūgt Latvijas Zvērinātu notāru padomei šīs maksas samazinājumu, Noteikumu projektā noteikta katra gadījuma individuāla vērtēšana.  Maksu par atļaujas izsniegšanu ieskaita Latvijas Zvērinātu notāru padomes norēķinu kontā vai samaksā skaidrā naudā Latvijas Zvērinātu notāru padomes birojā (ņemot vērā to, ka personas var vēlēties saņemt izziņu Latvijas Zvērinātu notāru padomē) pirms iesnieguma iesniegšanas un to neatmaksā.  Ievērojot to, ka attiecīgās Notariāta likuma normas, kas paredz apgabaltiesu kompetences atļauju ziņu saņemšanai no zvērināta notāra lietas izsniegšanā nodošanu Latvijas Zvērinātu notāru padomes kompetencē, stāsies spēkā 2018. gada 1. jūlijā, Noteikumu projektā noteikts, ka arī tajā iekļautais regulējums stājas spēkā šajā datumā, lai atbilstoši Notariāta likumā noteiktajam tiktu izstrādāta un spēkā stātos kārtība, kādā Latvijas Zvērinātu notāru padome izsniedz atļaujas ziņu saņemšanai no zvērināta notāra lietas. | |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, Latvijas Zvērinātu notāru padome. | |
| 4. | Cita informācija | Nav. | |
|  |  |  | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Latvijas Zvērinātu notāru padome un personas, kuras vēlēsies saņemt atļaujas ziņu saņemšanai no zvērināta notāra lietas. | |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts nemaina minēto sabiedrības mērķgrupu tiesības, pienākumus un veicamās darbības. Vienlaikus Noteikumu projekts nosaka maksu, atbrīvojumus no tās un maksas samazinājumu par atļaujas izsniegšanu noteikšanas kārtību, līdz ar to noteiktai sabiedrības daļai, atšķirībā no pašreizējās atļauju izsniegšanas kārtības, turpmāk būs jāveic maksa par atļaujas izsniegšanu. | |
| 3. | Administratīvo izmaksu monetārs novērtējums | Noteikumu projekts šo jomu neskar. | |
| 4. | Atbilstības izmaksu monetārs novērtējums | Noteikumu projekts šo jomu neskar. | |
| 5. | Cita informācija | Nav. | |
| |  | | --- | | **III. Tiesību akta projekta ietekme uz valsts budžetu un pašvaldību budžetiem** | | Noteikumu projekts šo jomu neskar. | |  | | **IV. Tiesību akta projekta ietekme uz spēkā esošo tiesību normu sistēmu** | | Noteikumu projekts šo jomu neskar. | |  | | **V. Tiesību akta projekta atbilstība Latvijas Republikas starptautiskajām saistībām** | | Noteikumu projekts šo jomu neskar. | |  | | | | |
| **VI. Sabiedrības līdzdalība un komunikācijas aktivitātes** | | | |
| 1. | Plānotās sabiedrības līdzdalības un komunikācijas aktivitātes saistībā ar projektu | | Atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā", lai informētu sabiedrību par Noteikumu projektu un dotu iespēju izteikt viedokli, Noteikumu projekts pirms tā iesniegšanas Valsts sekretāru sanāksmē ievietots Tieslietu ministrijas tīmekļvietnē. |
| 2. | Sabiedrības līdzdalība projekta izstrādē | | Tieslietu ministrija 2018. gada 16. aprīlī Noteikumu projektu ievietoja savā tīmekļvietnē sadaļā "Sabiedrības līdzdalība" (pieejams: <https://www.tm.gov.lv/lv/sabiedribas-lidzdaliba/diskusiju-dokumenti/tiesibu-akti>), tādējādi dodot iespēju sabiedrībai līdzdarboties tiesību akta izstrādes procesā. Sabiedrībai bija iespēja līdz 2018. gada 27. aprīlim sniegt rakstisku viedokli Tieslietu ministrijai par izstrādāto Noteikumu projektu. |
| 3. | Sabiedrības līdzdalības rezultāti | | Pēc Noteikumu projekta ievietošanas Tieslietu ministrijas tīmekļvietnē viedokļi par Noteikumu projektu no sabiedrības pārstāvju puses nav saņemti. |
| 4. | Cita informācija | | Nav. |
|  |  | |  |
| **VII. Tiesību akta projekta izpildes nodrošināšana un tās ietekme uz institūcijām** | | | |
| 1. | Projekta izpildē iesaistītās institūcijas | | Latvijas Zvērinātu notāru padome. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | | Noteikumu projekts šo jomu neskar. |
| 3. | Cita informācija | | Nav. |

Iesniedzējs:

tieslietu ministrs Dzintars Rasnačs

Alberinga 67036835

[Kristine.Alberinga@tm.gov.lv](mailto:Kristine.Alberinga@tm.gov.lv)